CELEX: 62008TN0217
Language: el
Date: 2008-06-11 00:00:00
Title: Υπόθεση T-217/08: Προσφυγή της 11ης Ιουνίου 2008 — Bundesverband Deutscher Milchviehhalter κ.λπ. κατά Συμβουλίου

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/57
            
         Προσφυγή της 11ης Ιουνίου 2008 — Bundesverband Deutscher Milchviehhalter κ.λπ. κατά Συμβουλίου
   (Υπόθεση T-217/08)
   (2008/C 209/102)
   Γλώσσα διαδικασίας: η γερμανική
   Διάδικοι
   
      Προσφεύγοντες: Bundesverband Deutscher Milchviehhalter e. V. (Βόννη, Γερμανία), Romuald Schaber (Petersthal, Γερμανία), Stefan Mann (Eberdorfergrund, Γερμανία) και Walter Peters (Körchow, Γερμανία) (εκπρόσωποι: W. Renner και O. Schniewind, δικηγόροι)
   
      Καθού: Συμβούλιο της Ευρωπαϊκής Ενώσεως
   Αιτήματα των προσφευγόντων
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει τον κανονισμό (ΕΚ) 248/2008 του Συμβουλίου, της 17ης Μαρτίου 2008, για την τροποποίηση του κανονισμού (ΕΚ) αριθ. 1234/2007 όσον αφορά τις εθνικές ποσοστώσεις για το γάλα (ΕΕ L 76, σ. 6)·
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγοντες βάλλουν κατά του κανονισμού (ΕΚ) 248/2008 (1), με τον οποίο αυξήθηκαν από 1ης Απριλίου 2008 κατά 2 % οι εθνικές γαλακτοκομικές ποσοστώσεις που ορίζει το παράρτημα IX του κανονισμού (ΕΚ) 1234/2007 (2), προκειμένου να διευκολυνθεί η παραγωγή περισσότερου γάλακτος εντός της Κοινότητας και να ικανοποιηθούν οι πρόσθετες ανάγκες της αγοράς για γαλακτοκομικά προϊόντα.
   Προς στήριξη της προσφυγής τους, οι προσφεύγοντες ισχυρίζονται, πρώτον, ότι η αύξηση των εθνικών γαλακτοκομικών ποσοστώσεων συνιστά κατάχρηση εξουσίας, διότι οι λόγοι της αυξήσεως αυτής είναι άλλοι από εκείνους που εκτίθενται στις αιτιολογικές σκέψεις.
   Επιπλέον, ο προσβαλλόμενος κανονισμός παραβιάζει τη Συνθήκη ΕΚ, διότι το άρθρο 37, παράγραφος 2, ΕΚ, επειδή αγνοήθηκαν οι στόχοι που αναφέρονται στο άρθρο 33, παράγραφος 1, στοιχεία α' και β', ΕΚ, εφαρμόσθηκε εσφαλμένως ως εξουσιοδοτικός κανόνας, δεν ελήφθησαν υπόψη οι απαιτήσεις της περιβαλλοντικής προστασίας κατά την έννοια του άρθρου 6 ΕΚ και παραβιάσθηκε η υποχρέωση προαγωγής και διατηρήσεως της κοινής πολιτιστικής κληρονομιάς σύμφωνα με το άρθρο 151 ΕΚ.
   Ακόμη, υφίσταται παραβίαση της επαγγελματικής ελευθερίας και της ιδιοκτησίας των προσφευγόντων καθώς και της αρχής της απαγορεύσεως των διακρίσεων.
   
      (1)  Κανονισμός (ΕΚ) 248/2008 του Συμβουλίου, της 17ης Μαρτίου 2008, για την τροποποίηση του κανονισμού (ΕΚ) αριθ. 1234/2007 όσον αφορά τις εθνικές ποσοστώσεις για το γάλα (ΕΕ L 76, σ. 6).
   
      (2)  Κανονισμός (ΕΚ) 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ΕΕ L 299, σ. 1).